La storie
Il Consorzi universitari dal Friûl al nas ai 10.05.1994 de "trasformazion", daûr dal art. 60 de L. 142/90, dal Consorzi pe costituzion e il disvilup dai insegnaments universitaris a Udin che al esisteve prime (nassût tal 1967).
Par capî miôr la sô nassite, ce che al è, ce che al à fat, cemût e parcè che si è modificât il Consorzi, o vin di fâ cualchi pas indaûr...
La azion dai Ents Locâi dal Friûl tal disvilup dal sisteme universitari
Il strument juridic aministratîf in chê volte (1967) sielzût dai Ents locâi par inviâ e puartâ indevant la azion indreçade a furnî Udin e il Friûl di une sede universitarie, sul imprin in convenzion cu la Universitât dai studis di Triest, ma cul intindiment declarât di rivâ ae Universitât dai studis di Udin autonome (obietîf però no permetût de normative di chê volte) e, daspò, di inlidrisâle a fuart tal teritori, al fo il "consorzi di ents locâi", daûr dal art. 156 e seguitîfs dal Test Unic de Leç Comunâl e Provinciâl dai 3 di Març dal 1934 n. 383, che al jere in vore in chê volte.
Cu la iniziative unitarie dal Comun di Udin, de Provincie di Udin, de Cjamare di Cumierç Industrie e Agriculture di Udin e de (in chê volte) Cassa di Risparmio di Udin, cun Decret dal Prefet de Provincie di Udin dai 27 di Novembar dal 1967 al jere costituît il "Consorzi pe costituzion e il disvilup dai insegnaments universitaris" (dilunc vie pal timp i aderivin l'Ospedâl Civîl di Udin, la Provincie di Pordenon di gnove costituzion, la Provincie di Gurize, il Comun di Gurize, il Comun di Pordenon, la Cjamare di Cumierç di Pordenon).
Il Consorzi pe costituzion e il disvilup dai insegnaments universitaris
La azion "politiche" dal Consorzi pe costituzion e il disvilup dai insegnaments universitaris, dutun cui Ents locâi teritoriâi, e je cognossude ben, ancje parcè che e je stade descrite in mût analitic in aromai tantis publicazions, e l’inviament a Udin de Universitât statâl dai studis, dopo nûf agns di rapuart sufiert cu la Universitât di Triest, e je par so cont la prove de validitât de azion puartade indevant.
Impuartantone e je stade la azion aministrative, tant che complès di elements che a àn tal timp costituît la realtât economiche patrimoniâl dal ent finît par vie de leç che, fondantsi su la convenzion costitutive e par volontât dai Ents locâi dal Friûl, il Consorzi universitari dal Friûl i è sotentrât tant che “erêt”.
La Leç 142/90 – La estinzion dal Consorzi pe costituzion e il disvilup dai insegnaments universitaris
Tai prins agns '90 a pesin sul Consorzi lis disposizions de L. 142/90, che in cont dai consorzis a ‘ndi previodin il funzionament in sostance dome par "servizis" (che si puedi misurâ la lôr cuantitât e che a vedin rilêf economic), lassant no determinât il destin di chei che a furnissin "funzions", dut câs metint ai ents locâi un tiermin temporâl precîs e strent par cjapâ decisions a rivuart de lôr "trasformazion" (pandude, ma che no si definive par leç la sô procedure) o estinzion, limitant la partecipazion a consorzis costituîts daûr de L. 142/90 dome ai ents locâi teritoriâi, gjavant ogni altre tipologjie di ents, ancje publics.
Par aprofondiments su la azion dai Ents locâi dal Friûl riunîts in Consorzi pe istituzion e il disvilup dai studis universitaris a Udin e tal Friûl de fin dai agns '60 ai agns '90, consultâ la pagjine Azion aministrative agns 1960-90
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn